KIRJALLINEN KYSYMYS E-0039/01

esittäjä(t): Jeffrey Titford (EDD) komissiolle

(18. tammikuuta 2001)

Aihe: Euroopan unionin tavoite elävillä eläimillä tehtävien eläinkokeiden vähentämiseksi

Ison-Britannian elävillä eläimillä tehtäviä eläinkokeita vastustavan yhdistyksen puheenjohtaja Michelle Thew totesi äskettäin, että Yhdistyneen kuningaskunnan hallituksen olisi syytä hävetä tähänastisia saavutuksiaan eläinkokeiden alalla. Hänen mukaansa maan hallitus on pettänyt ennen vaaleja antamansa lupauksen siitä, että Isossa-Britanniassa tehtävien eläinkokeiden määrää vähennetään huomattavasti; se eiole pystynyt panemaan täytäntöön minkäänlaista strategiaa saavuttaakseen Euroopan yhteisöjen hyväksymän tavoitteen, jonka mukaan eläinkokeita pyritään vähentämään 50 prosentilla, ja se on pettänyt Ison-Britannian kansalaisten luottamuksen. Kansalaiset ovat mitä suurimmassa määrin kyllästyneitä hallituksen aikaansaamattomuuteen.

1. Milloin kyseisestä tavoitteesta eläinkokeiden vähentämiseksi 50 prosentilla ilmoitettiin?

2. Mikä Euroopan komission komitea ilmoitti tavoitteesta?

3. Missä ajassa tavoite eläinkokeiden vähentämisestä 50 prosentilla aiotaan saavuttaa?

4. Mihin valvontatoimiin Euroopan unionin 15 jäsenvaltiossa on ryhdytty?

5. Miten tähän mennessä on edistytty tavoitteen saavuttamisessa ja eläinkokeiden vähentämisessä 50 prosentilla kussakin jäsenvaltiossa Yhdistynyt kuningaskunta mukaan lukien?

6. Mihin toimiin Euroopan unioni aikoo ryhtyä tapauksissa, joissa elävillä eläimillä tehtävien eläinkokeiden vähentämisessä ei edistytä riittävän nopeasti?

Margot Wallströmin komission puolesta antama vastaus

(26. maaliskuuta 2001)

Eläinkokeiden vähentäminen 50 prosentilla vuoteen 2000 mennessä asetettiin tavoitteeksi yhteisön viidennessä ympäristöohjelmassa, jonka komissio laati vuonna 1992. Ohjelmassa ei kuitenkaan mainittu, mistä määrästä 50 prosentin vähennys tehtäisiin. Neuvosto ei myöskään hyväksynyt mainittua erityistavoitetta. Komissio katsoo kuitenkin, että tämän ohjaavan tavoitteen on tarkoitus kannustaa sidosryhmiä vähentämään aktiivisesti kokeisiin käytettävien eläinten määrää yhteisössä myös vuoden 2000 jälkeen.

Kokeisiin ja muihin tieteellisiin tarkoituksiin käytettävien eläinten suojelusta 24. marraskuuta 1986 annetun neuvoston direktiivin 86/609/ETY(1) 13 artiklan 1 kohdassa todetaan valvonnan ja edistymisen osalta seuraavaa: Jäsenvaltioiden viranomaisten on saatujen lupapyyntöjen ja ilmoitusten perusteella sekä tehtyjen selvitysten perusteella kerättävä ja mahdollisuuksien mukaan määräajoin julkistettava tilastotietoja eläinten käyttämisestä kokeisiin .

Lisäksi direktiivin 26 artiklassa todetaan seuraavaa: Jäsenvaltioiden on ilmoitettava komissiolle toimenpiteistä, joihin on ryhdytty tällä alalla, ja toimitettava asianmukainen yhteenveto 13 artiklan säännösten nojalla kerätyistä tiedoista säännöllisesti, vähintään joka kolmas vuosi ja ensimmäisen kerran viiden vuoden kuluttua tämän direktiivin tiedoksi antamisesta. Komissio laatii kertomuksen neuvostolle ja Euroopan parlamentille.

Yhteisössä käytettyjen koe-eläinten määrää koskevista tilastoista laaditun komission toisen kertomuksen(2) mukaan kokeisiin käytettyjen eläinten määrä yhteisössä vuonna 1996 oli 11,6 miljoonaa eläintä. Vuosia 19911992 koskevan ensimmäisen kertomuksen(3) mukaan kokeisiin käytettyjä eläimiä oli 11,8 miljoonaa, mutta määrä koski ainoastaan kymmentä jäsenvaltiota nykyisen viidentoista sijaan. Luvut osoittavat, että jäsenvaltiot pyrkivät huomattavasti vähentämään kokeisiin käytettävien eläinten määrää.

Koska 50 prosentin tavoitetta ei koskaan hyväksytty eikä sen saavuttamisen takarajasta sovittu, komissio ei voi ryhtyä virallisiin toimiin jäsenvaltioita vastaan. Sen sijaan komissio edistää yhdessä jäsenvaltioiden kanssa vaihtoehtoisten menetelmien kehittämistä ja validointia kokeissa käytettävien eläinten määrän vähentämiseksi.

Euroopan yhteisön tutkimuksen, teknologisen kehittämisen ja esittelyn viidettä puiteohjelmaa (19982002) koskevassa päätöksessä(4) säädetään edellä mainitusta tutkimuksesta. Komissio tukee vaihtoehtoisten menetelmien kehittämistä eläinkokeille erityisesti elämänlaatua ja luonnonvarojen hoitamista koskevan erityisohjelman kolmella avaintoiminnolla, jotka ovat ravinto, ravitsemus ja terveys, solutehdas sekä ympäristö ja terveys.

Vuonna 1991 komissio perusti Euroopan vaihtoehtoisten tutkimusmenetelmien keskuksen. Se on Isprassa Italiassa sijaitsevan komission yhteisen tutkimuskeskuksen kuluttajien terveyden ja kuluttajansuojan laitoksen yksikkö. Vaihtoehtoisten tutkimusmenetelmien keskuksen tehtävänä on koordinoida pitkälle kehitettyjen, muihin kuin eläinkokeisiin perustuvien testausmenetelmien validointia yhteisössä. Sen on osoitettava testien asianmukaisuus ja luotettavuus niiden tutkimustavoitteen kannalta.

Kolme Euroopan vaihtoehtoisten tutkimusmenetelmien keskuksen validoimaa in vitro -menetelmää otettiin mukaan vaarallisten aineiden luokituksesta, pakkaamisesta ja merkinnöistä 27. kesäkuuta 1967 annetun neuvoston direktiivin 67/548/ETY(5) liitteeseen V, ja niitä voidaan nyt käyttää sääntelytarkoituksiin. Komissio kiinnittää runsaasti huomiota tähän työhön ja pyrkii aktiivisesti saamaan mainitut menetelmät osaksi taloudellisen yhteistyön ja kehityksen järjestön (OECD) kokeiden suuntaviivoja koskevaa ohjelmaa taatakseen niiden käyttämisen kaikkialla maailmassa.

(1) EYVL L 358, 18.12.1986.

(2) KOM(1999) 191 lopullinen.

(3) KOM(94) 195 lopullinen.

(4) EYVL L 26, 1.2.1999.

(5) EYVL B 196, 16.8.1967.